Паступова развіваўся паэтычны талент Ірыны Сцяпанаўны. Вершы яна пачала пісаць яшчэ ў юнацтве, але амаль нікому іх не паказвала. Прыходзіла натхненне – пачуцці і меркаванні выліваліся ў рыфмаваныя радкі, якія наша гераіня старанна запісвала і берагла. Пазней лёс звёў яе з дырэктарам Цэнтра культуры А. Г. Барадака, якая, даведаўшыся пра паэтычны дар знаёмай, прывяла яе ў народнае літаратурнае аб’яднанне “Рунь”, пазнаёміла з вядомай паэткай В. Ф. Гіруць-Русакевіч. Гэта мела вялікае значэнне для станаўлення нашай гераіні як творчай асобы. Быў перыяд, калі І. С. Жытарук узначальвала аб’яднанне “Рунь”. Творчасць паэткі добра вядома жыхарам, вершы часта друкуюцца ў раённай газеце, увайшлі ў калектыўныя зборнікі паэтаў Валожыншчыны.